1. Tkanie prírodným materiálom
Cieľ: tkať prírodniny rovnakým systémom ako sa tká plátno na krosnách
Motivácia: je tu jar a je tu práve ten čas ísť von a poobzerať sa okolo seba. Z prírodnín sa dá napríklad aj tkať. Klasické tkanie sa vykonáva na veľkých tkáčskych krosnách aj na menších stolových krosnách. My budeme tkať na konári prírodninami, ako dlhými trávami, listami,  kôrou zo stromov, steblami. 
Pomôcky: špagát, prírodniny, konár
Čas: 60 min. 
Miesto: exteriér
V okolí stromov a kríkov si nájdeme ohybné konáriky, najvhodnejšie by boli zo smrekovca opadavého, ktorý má malé výčnelky, ktoré držia špagát na mieste. Stočíme vetvičku do slučky, ktorú utiahneme špagátom.Potom špagátom obmotáme slučku zvisle aj vodorovne. Vytvoríme tak pomyselnú šachovnicu. Teraz môžeme vplietať prírodniny, ktoré okolo nás rastú alebo ležia. Táto aktivita, usmerňuje pozornosť detí na miesto kde sú a lepšie ho spoznávajú. Každé dieťa si môže vybrať svoju ideálnu kombináciu rastlín. Aktivita hravým spôsobom zameriava pozornosť detí k miestu, kde sa nachádzajú. Čiže čo kde rastie, vonia, leží. V závere si môžeme spoločne prezrieť, čo kdo vytvoril.  Výtvarné práce detí môžeme vystaviť  priamo v prírode, kde deti pracovali na stromy, zavesiť na špagát ako prádlo alebo na nástenku.

2. Veselé farebné paličky
Cieľ: výtvarná premena prírodného materiálu
Motivácia: prírodný materiál je samozrejme vo svojej prirodzenej forme najkrajší a najprirodzenejší. Dá sa s ním však cestou výtvarnej premeny aj ďalej pracovať a pritom nezadusiť v ňom jeho prírodný aspekt. 
Pomôcky: drevené paličky popadané zo stromov dlhé viac ako 20-cm a hrubé viac ako 1,5 cm, temperové farby, paleta, štetec
Čas: 40 - 50 min.
Miesto: exteriér
Pod stromami a kríkmi si nájdeme paličky, z ktorých ošúpeme starú kôru a očistíme od prachu. Tvoríme v exteriéri. Na paletu si vytlačíme farby. Každé dieťa si zvolí farby podľa vlastného výberu. Temperové farby neriedime, aby nestekali z paličky. Štetcom deti pomaľujú svoje paličky podľa vlastnej predstavy.  V závere si deti prezrú svoje pomaľované paličky a môžu ich aj slovne zhodnotiť. Paličky môžu deti vystaviť v prírode kde maľovali ako priestorovú kompozíciu, totem alebo odniesť do atelieru a uložiť ich do vázy.

3. Papierové kvety 
Cieľ: výtvarná premena odpadového materiálu
Motivácia: v každej domácnosti vzniká odpad a my premýšľajme ako sa dá výtvarne využiť. 
Pomôcky: noviny, vodové farby, štetec, lepidlo, gombíky
Čas: 40 - 50 min.
Miesto: exteriér aj interiér
Aj z novín môžeme vytvoriť farebné kvety. Pripravíme si natrhané kolieska novín  6 - 7 kusov. Od najväčšieho, priemer asi 10 cm, až po najmenšie koliesko. Tie budú vytvárať jednotlivé lupene. Budú nepravidelné, lebo sú thhané rukami.  Natrieme ich vodovými farbami rôznej farebnosti. Po uschnutí ich poukladáme na seba od najväčšieho až po najmenšie a vzájomne prilepíme. Nakoniec, na ten najmenší lupeň kvetu prilepíme gombík. V závere si deti vzájomne prezrú a zhodnotia svoje kvety a môžu s nimi vytvoriť veľkú kyticu prilepenú na výkres, iba domaľujú každému kvetu stopky a prípadne aj listy.

4. Vyzdobené kamene
Cieľ:  prírodné zdroje výtvarne prizdobené  
Motivácia: nie všade sa dajú nájsť hladké kamene. Treba za nimi ísť k riekam a potokom. Tieto kamene sú same osebe krásne, najmä, ak majú na sebe biele žilky. My sa pokúsime tieto kamene ešte dozdobiť .
Pomôcky: hladké kamene, tenký drôtik, korálky, hladké kamene
Čas: 40 - 50 min.
Miesto: exteriér aj interiér
Pohľadáme si pri rieke alebo priamo v nej hladké kamene. Vysušíme ich a  poprezeráme. Môžeme v nich nájsť aj ďalšiu inšpiráciu k maľovaniu akvarelom. Teraz ich však vyzdobíme tenkým drôtikom na ktorý najskôr navlečieme korálky striedavo s malými gombíkmi a potom kameň obtočíme týmto ozdobeným drôtikom.  Drňt je poddajný a preto bude držať na kameni tam, kde sme ho umiestnili. V závere si deti vzájomne prezrú a zhodnotia svoje vyzdobené kamene a môžu ich priamo v prírode povešať na konáre stromu, alebo z nich  v ateliéri spraviť výstavku.

5. Vtáčiky z vŕbových konárov
Cieľ : zhotovťi vtáčiky z ohybných vŕbových konárov
Motivácia : spolu s jarným obdobím k nám dolieha čoraz viac spevu rôznych vtákov. Tak si aj my spravme vtáčikov z mladých konárov vŕby.
Pomôcky:  mladé konáre vŕby, špagát
Čas:  30 min.
Miesto:  exteriér
Prejdeme sa v prírode a vyhľadáme  vŕbové stromy. Vŕba má na jar mladé ohybné konáriky, ktoré sa nepolámu, keď ich ohýbame. Najprv deťom narežeme konáre. Dbáme, aby sme jednému stromu nezrezali veľa konárov. Deti si pozbierajú 3 - 4 dlhšie konáre  a vytvoria z nich slučku, ktorá bude tvoriť telo vtáčika. Tú slučku deti zviažu špagátom v mieste prekríženia dvoch koncov. Potom si deti vezmú do rúk o niečo kratšie konáre a zopakujú to isté, ale vytvoria menšiu slučku, bude to hlava vtáčka. Túto hlavu špagátom spoja s telom aby spolu tvorili kompletné telo. Deti treba upozorniť na pevné uväzovanie slučiek špagátom, aby sa konáre nerozpadli.
Varianta: krídlo môžeme vytvoriť tak, že k telu pripevníme rovnako veľkú slučku, ako je slučka hlavy a umiestnime ju vo vnútornom priestore tela. 
Nakoniec  si deti vzájomne prezrú a zhodnotia svojich vŕbových vtáčikov a môžu ich zavesiť na nízke konáre stromov, alebo z nich  v ateliéri spraviť výstavku.

6. Písmená abecedy zo šošovice
Cieľ: zhotoviť písmená abecedy zo strukovín.
Motivácia: dokázať, že  písmená abecedy sa dajú zhotoviť rôznym spôsobom aj rôznym materiálom.
Pomôcky: kartón, lepidlo, ceruzka, nožnice, fazuľa
Čas: 120 min.
Miesto: interiér
Deti si na kartón podľa šablóny obkreslia štvorce a vystrihnú ich. Spoločne si zvolíme určitý počet kartičiek pre jedno dieťa tak, aby vytvorili celú abecedu. Podľa veľkosti  štvorca si zvolíme aj veľkosť tlačených písmen,  ktoré následne napíšu na kartičky. Potom už len pomocou štetca a lepidla ukladajú fazuľu na predpísané čiary. Dbajú na to, aby jednotlivé zrniečka fazule boli dobre prilepené na kartičkách. Deti si vzájomne prezrú všetky kartičky  a môžu si začať skladať slová, čo bude pre nich zábavné a podnetné na vytvorenie ďalších, často sa opakujúcich písmen.

7. Drôtené rybky
Cieľ: zhotoviť drôtenú rybku dozdobenú korálkami.
Motivácia: Ryby sa dajú zhotoviť z rôznych materiálov a toto je jedna z možností. Deti si rybky môžu zavesiť do priestoru v  záhrade na konáre, v izbe alebo si vyzdobiť iné miesta spolu s ďalšou dekoráciou.
Pomôcky: medený drôt strednej hrúbky, klieštiky, korálky, ceruzka, papier
Čas: 160 min.
Miesto: interiér, exteriér
Deti si na paier nakreslia telo rybky, rôznych veľkostí. Vezmú drôt a rukami ho tvarujú podľa linky, ktorú nakreslili. Tam kde telo ryby kočí a začína chvost, obtočia konce dvoch drôtov niekoľko krát okolo seba. Takto sa celé telo spevní a zo zvyšku drôtu vytvarujú chvost. Dovnútra tela ryby zvislo natiahnu  a upevnia o telo ryby drôtiky, na ktoré navlečú korálky. Aby korálky viseli tam, kde chceme, prevlečieme dvakrá do korálky drôtik. Takto bude kolálka upevnená. Vpredu, na prvý zvislý drôtik upevnia deti väčšiu korálku, ktorá bude okom ryby. Nakoniec si deti prezrú všetky ryby, ktoré vyrobili a spoločne ich povešajú na miesta, kde sa rozhodli.

8. Hudobný nástroj - cingrlátko
Cieľ: zhotoviť primitívny hudobný nástroj z odpadového materiálu.
Motivácia: v dávnej minulosti ľudia vyrábali z prírodných materiálov rône predmety, ktoré neslúžili k lovu ani k ich práci ale skôr na pobavenie, ako zvukový doprovod k rituálnym tancom alebo ako hračky pre ich deti.
Pomôcky: peň, ohybné konáre, hrubé asi 1,5 cm, nebožiec, pevný drôt, klieštiky, kladivo, kliniec, plechové vrchnáky z fľaškových nápojov.
Čas: 120 min.
Miesto: exteriér, interiér
Z ohybných konárov narežem deťom konáriky dlhé 20 - 30 cm. Nebožiecom im na koncoch konárov prevŕtam nebožiecom dierky, staršie deti to po mojej inštruktáži vyskúšajú sami. Potrebujeme k tomu iba peň ako pevný podklad. Tento peň hňeď využijeme a prederavíme klincom pomocou kladiva dierky do plechových vrchnákov. Pri tomto kroku mi deti iba asistujú. Ďalej cez jednu dierku si deti prevlečú drôt a na jeho konci vytvoria slučku, ktorá zabráni drôtu vyvliecť sa.  Na drôt navlečú plechové kolieska. Druhý koniec drôtu prevlečú cez druhú dierku a ohnú konár do tvaru U. V týchto chvíľach si deti musia pomáhať aj pevným stiskom kolien, ktorými prichytia konár v tvare U.  Takto odolajú protisile. Na druhom konci tiež vytvoria pevnú slučku. Nakoniec skontrolujú odolnosť slučiek, prípadne ich spevnia. Teraz si už deti môžu vyskúšať zvuk svojich "hudobných nástrojov" , rôzny rytmus, ale aj silu a výšku tónu, ktorý tvorí poček plechových vrchnákov. V tejto chvíli sa môžu deti hrať na hudobníkov a vymýšľať spôsoby využitia cingrlátka, lebo na to majú talent od prírody.

9. Farebná koláž alla "Wassily Kandinsky"
Cieľ: vytvoriť farebnú koláž, podľa vzoru farebnej štúdie Wassily Kandinsky.
Motivácia: Wassily Kandinsky vytvoril v Mníchove v roku 1913 farebnú štúdiu, ktorá mala slúžiť iba k študovaniu odtieňov a miešanie farieb.  No nakoniec táto štúdia ho tak preslávila, že je jeho najznámejším dielom. Dá sa však vytvoriť aj v iných formách ako akvarelom.
Pomôcky: výkres A4, lepidlo, farebné papiere, nožnice, ceruzka, pravítko, štetec, vodové farby.
Čas: 120 min.
Miesto: interiér
Deti si na výkres narysujú šachonicovú sieť so štvorcami. vymaľujú ich vodovými farbami v rôznych farbách. Keď farby uschnú, môžu deti začať vystrihovať z farebných papierov koliečka   o čosi menšie ako je namaľovaný štvorec a lepiť ich. Zasada je tá, aby boli farby v kontraste, prípadne farebne odstupňované. Môžu postupovať ďalej s menšími koliečkami, ktoré znova prilepia na tie väčšie koliečka. Celá kompozícia by mala byť farebne vyvážená a vizuálne príjemná. Deti si po dokončení vzájomne prezrú  všetky práce a môžu aj slovne zhodnotiť. Svoje výtvarné práce môžu vystaviť  v interiéri pre verejnosť.

10. Disk z Faistu
Cieľ: vytvoriť disk z Faistu v súčasnosti, prostriedkami a výtvarnými technikami podľa nášho zadania 
Motivácia: Faistský disk alebo disk z Faistu je archeologický nález z mesta Faistos na Kréte. Je to hlinený disk s priemerom asi 15 cm a hrúbkou 1 cm so špirálovito usporiadanými, opakujúcimi sa obrazcami po oboch stranách. Jednotlivé obrazce vznikli odtlačením pečate do vlhkej hliny. Deti sa s diskom z Faistu zoznámili či už v časti motivačnej aj cez web a obrázky.
Pomôcky: keramická hlina, valček, doska na váľanie, špongia, voda, nádoba na vodu, drevené a kovové nástroje k práci s hlinou, plátno, vypaľovacia pec.
Čas : 16 hod.
Miesto: interiér
Hlinu rozdelím deťom tak, aby mali potrebné množstvo pre svoje dielo. Každé dieťa má drevenú dosku na ktorej spracúva - miesi hlinu,  odstraňuje z nej vzduchové bubliny, potom rozloží plátno na pracovnú dosku, na nej rozvaľká hlinu na hrúbku 1 cm.,  následne na placke hliny kovovou ihlou vyreže kruh. Nastal okamih vlastnej tvorivej iniciatívy, kedy deti na kruhu  pomocou drevenej paličky vytvoria špirálu ako na slimačej ulite. Nesmú ryť veľmi hlboko, veď plát má hrúbku iba 1 cm. Potom vytvoria na špirále tzv. uzavreté políčka. Nakoniec v tomto úžasnom tvorivom procese, vediac o tom, aké znaky sú vyryté na Faistovom disku, vyryjú deti do svojho disku svoje vlastné posolstvo svetu, také, ktoré majú dlho ukryté vo svojom vnútri a chcú ho odovzdať svetu ako svoju pečať, svoju stopu pre budúcnosť. Dielo je dokončené.  Deti si prezrú aj ostatné Disky z Faistu od ostatných detí a porozprávajú sa vzájomne o svojom tvorivom procese a o výsledku. Keď ich práce dostatočne uschnú, putujú do vypaľovacej pece na prežah. Potom sa môžu deti rozhodnúť, či disky naglazujú, alebo len pretrú čiernym práškom, aby zvýraznili kresbu ich tajného odkazu pre ďalšie generácie. Ďalej nasleduje druhý výpal. Po dvoch dňoch, keď pec vychladne, môžu deti svoje disky z pece vybrať a vzájomne si ich poprezerať aj slovne zhodnotiť. Svoje výtvarné práce, "Disky z Faistu", môžu vystaviť  v interiéri pre verejnosť.